KIRJALLINEN KYSYMYS E-2770/00 esittäjä(t): Roberta Angelilli (UEN) komissiolle. Sähkömagneettiset aallot.



Virallinen lehti nro 113 E , 18/04/2001 s. 0171 - 0172



KIRJALLINEN KYSYMYS E-2770/00 esittäjä(t): Roberta Angelilli (UEN) komissiolle (1. syyskuuta 2000) Aihe: Sähkömagneettiset aallot Rooman kaupunki hyväksyi noin vuosi sitten määräyksen, jossa erilaisten yhteisöjen omistamien kerrostalojen vuokralaisille annetaan mahdollisuus estää antennien asentaminen taloihin. Määräyksessä säädetään myös uusia rajoituksia antennien sijoittamiselle erityisesti koulujen ja sairaaloiden läheisyyteen. Torrinon kaupunginosassa Roomassa eri yhteisöjen (Inpdai, Enasarco, Inpdap) omistamien talojen vuokralaisilta on kuitenkin viety mahdollisuus sanoa mielipiteensä antennien asentamisesta, koska yhteisöt ovat itse tehneet sopimukset useiden puhelinyhtiöiden kanssa. Vuodesta 1997 tähän päivään saakka pelkästään Roomaan on asennettu 460 antennia aiemmin asennettujen 150 lisäksi. Kuluttajayhdistys Codacons on teettänyt tutkimuksia antennien aiheuttamien sähkömagneettisten kenttien vaarallisuudesta ja on päätynyt tulokseen, että pitkäaikainen altistuminen näille aalloille aiheuttaa melatoniinin vähentymistä, mikä puolestaan johtaa immuunijärjestelmän heikentymiseen. 1. Onko sähkömagneettisia kenttiä aiheuttavien antennien asentamisesta annettu direktiivejä? 2. Eikö asukkaat pitäisi ottaa mukaan tekemään päätöksiä antennien asentamisesta? 3. Mikä on komission yleisarvio tästä kysymyksestä? David Byrnen komission puolesta antama vastaus (17. lokakuuta 2000) Televiestintää kilpailuympäristössä koskevaan yhteisön sääntelykehykseen kuuluvan periaatteen mukaan on kunkin jäsenvaltion sääntelyviranomaisten vastuulla valvoa sellaisia seikkoja (ja tarvittaessa puuttua niihin), jotka liittyvät antenniasennuksiin ja muihin toimintojen yhteiskäytön mahdollistaviin järjestelyihin, joita matkaviestinoperaattorit toteuttavat verkkoinfrastruktuurinsa käyttöä varten. Televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30. kesäkuuta 1997 annetun Euroopan parlamentin ja neuvoston direktiivin 97/33/EY(1) 9 artiklan 2 kohdan nojalla kansalliset sääntelyviranomaiset voivat asettaa ennakkoehtoja, joilla varmistetaan olennaisten velvollisuuksien täyttäminen. Näihin kuuluvat myös enimmäistasot, jotka on yleisen terveyden suojelemiseksi asetettu antennien sähkömagneettiselle säteilylle. Lisäksi yhteisö on tähän liittyvän vastuunsa nimissä antanut jäsenvaltioille lisäohjeita 12. heinäkuuta 1998 annetussa neuvoston suosituksessa 1999/519/EY(2) väestön sähkömagneettisille kentille (0 Hz300 GHz) altistumisen rajoittamisesta. Mitä tulee väestön altistumista sähkömagneettisille kentille koskeviin enimmäistasoihin, Italian lainsäädännön ja määräysten (mm. antenniasennusten turvallisuuden teknisiä edellytyksiä ja sähkömagneettisten kenttien enimmäispäästöjä koskevan, 10.9.1998 annetun ministeriön asetuksen N:o 381) katsotaan yleisesti vastaavan kansainvälisiä standardeja ja suosituksia, mm. niitä, jotka sisältyvät neuvoston suositukseen 1999/519/EY. Tämä siitä huolimatta, etteivät ne ole oikeudellisesti sitovia. Kun suosituksen perusrajoituksia ja viitearvoja noudatetaan täysimääräisesti, kyseisten laitteitten käyttäjillä on korkeatasoinen suoja laitteitten lähettämää ionisoimatonta säteilyä vastaan. Määräysten noudattaminen on toki varmistettava paikallisin täytäntöönpanotoimin. Toimivaltaisen valvontaelimen olisi varmistettava, että lainsäätäjän asettamia suojelu- ja laatutavoitteita noudatetaan kaikissa tapauksissa. Tämä vastuu kuuluu Italian viranomaisille. (1) EYVL L 199, 26.7.1997. (2) EYVL L 199, 30.7.1999.